KOMMISSIONENS BESLUTNING Nr. 55/96/EKSF af 15. januar 1996 om indførelse af en endelig antidumpingtold på importen til Fællesskabet af hæmatit råjern med oprindelse i Den Tjekkiske Republik og om godtagelse af tilsagn fra en eksportør af samme vare

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Kul- og Stålfællesskab,

under henvisning til Kommissionens beslutning nr. 2424/88/EKSF af 29. juli 1988 om beskyttelse mod dumpingimport eller subsidieret import fra lande, der ikke er medlemmer af Det Europæiske Kul- og Stålfællesskab (1), særlig artikel 10 og 12,

efter konsultation i Det Rådgivende Udvalg, og

ud fra følgende betragtninger:

A. PROCEDURE

(1) Ved beslutning nr. 1751/94/EKSF (2) indførte Kommissionen endelige antidumpingforanstaltninger på importen til Fællesskabet af hæmatit råjern med oprindelse i Brasilien, Polen, Rusland og Ukraine i form af en variabel told svarende til forskellen mellem en mindstepris (cif, ufortoldet) på 149 ECU pr. ton og den angivne toldværdi af den pågældende vare i alle de tilfælde, hvor den angivne toldværdi er lavere end mindsteprisen.

(2) Efter indførelsen af denne told indgav Eurofontes, som repræsenterer næsten hele den pågældende erhvervsgren i Fællesskabet, en klage, hvori det blev gjort gældende, at hæmatit råjern med oprindelse i Den Tjekkiske Republik også indførtes til dumpingpriser, hvorved der påførtes EF-erhvervsgrenen skade.

(3) Det anførtes i klagen, at da Brasilien, Polen, Rusland og Ukraine var omfattet af ovennævnte beslutning, medens producenten i Den Tjekkiske Republik ikke var det, fik sidstnævnte henvendelser fra handlende, som ønskede at købe den pågældende vare til lave priser, som ikke var omfattet af antidumpingforanstaltningerne.

(4) Det anførtes også i klagen, at producenterne i Brasilien, Polen, Rusland og Ukraine ville have en berettiget grund til klage med påstand om forskelsbehandling, hvis den situation, hvor deres eksport til Fællesskabet var omfattet af antidumpingforanstaltninger, og eksporten fra Den Tjekkiske Republik ikke var, blev opretholdt.

(5) Efter at Kommissionen havde fastslået, at der forelå tilstrækkelige beviser til at begrunde iværksættelsen af en antidumpingprocedure, offentliggjorde den den 21. maj 1994 en meddelelse (3) om indledning af en sådan procedure vedrørende importen af hæmatit råjern med oprindelse i Den Tjekkiske Republik.

(6) Kommissionen underrettede officielt den eksportør og importør, som den vidste var berørt af sagen, samt repræsentanterne for eksportlandet og klagerne. Interesserede parter fik lejlighed til at tilkendegive deres synspunkter skriftligt og til at anmode om at blive hørt.

(7) Eksportøren, importøren og klagerne tilkendegav deres synspunkter skriftligt.

(8) De interesserede parter blev underrettet om de vigtigste kendsgerninger og betragtninger, på grundlag af hvilke det påtænktes at indføre endelige antidumpingforanstaltninger. De indrømmedes også en rimelig frist, inden for hvilken de kunne fremsætte bemærkninger efter meddelelsen af ovennævnte oplysninger.

(9) Kommissionen indhentede og efterprøvede alle oplysninger, som den anså for nødvendige for at træffe afgørelse om dumping og skade, og den aflagde kontrolbesøg hos følgende:

a) producenter i Fællesskabet:

- DK Recycling und Roheisen GmbH, Tyskland

- Halbergerhütte GmbH, Tyskland

- Preussag Stahl AG, Tyskland

- EKO Stahl AG, Tyskland (4)

- Alti Forni e Ferriere di Servola SpA, Italien

b) producent/eksportør i Den Tjekkiske Republik:

- Vitkovice a.s., Ostrava.

(10) Dumpingundersøgelsen omfattede perioden 1. april 1993 til 31. marts 1994 (undersøgelsesperioden).

B. DEN AF UNDERSØGELSEN OMFATTEDE VARE

(11) Den vare, der er omfattet af klagen, er ulegeret råjern med indhold af phosphor på 0,5 vægtprocent og derunder, henhørende under KN-kode 7201 10 19 (med indhold af mangan på 0,4 vægtprocent og derover og af silicium på over 1 vægtprocent), benævnt hæmatit råjern.

Hæmatit råjern anvendes til fremstilling af støbejern med flagegrafit (gråt støbejern), navnlig til støbegods af høj kvalitet til maskiner og maskinværktøjer samt støbegods, der udsættes for termisk og/eller kemisk spænding.

C. DUMPING

(12) Efter ikrafttrædelsen den 1. marts 1992 af interimsaftalen om handel og handelsanliggender anses Den Tjekkiske Republik i henseende til antidumpingprocedurer for at være et land med markedsøkonomi. Dumpingmargenen for Den Tjekkiske Republik beregnedes derfor på grundlag af de oplysninger om omkostninger og priser i Den Tjekkiske Republik, som den tjekkiske producent meddelte som svar på Kommissionens spørgeskema og under det efterfølgende kontrolbesøg.

1. Normal værdi

(13) Salget på hjemmemarkedet i Den Tjekkiske Republik fandt sted med tab og ansås derfor ikke for at have fundet sted i normal handel. Den normale værdi fastsattes derfor i overensstemmelse med artikel 2, stk. 3, litra b), nr. ii), og artikel 2, stk. 4, i beslutning nr. 2424/88/EKSF, dvs. på grundlag af den beregnede værdi, som fastsattes ved sammenlægning af produktionsomkostninger og en rimelig fortjenstmargen.

Generelt baseredes omkostningsberegningerne på foreliggende regnskabsdata. I betragtning af ændringerne i den tjekkiske økonomi og i den tjekkiske økonomis struktur afspejlede de foreliggende regnskabsdata på selskabsplan ikke altid de omkostninger, som normalt ville kunne anses for at påløbe hos et selskab i normal handel, især for så vidt angår finansieringsomkostninger og afskrivninger. For at nå til en beregnet værdi, som på tilfredsstillende måde afspejlede de fulde omkostninger, ville det være nødvendigt at foretage justeringer af regnskabstallene med hensyn til de omkostningsposter, som ikke fuldt ud var taget i betragtning i omkostningsberegningerne for den pågældende vare.

I betragtning af, at den dumpingmargen, der konstateredes på grundlag af de allerede foreliggende data, er højere end skadestærsklen for den pågældende erhvervsgren i Fællesskabet, har Kommissionen i denne særlige sag, og uden at dette foregriber fremtidige antidumpingprocedurer, afstået fra at foretage sådanne justeringer, som, hvis de blev gennemført, ville resultere i en højere normal værdi, og dermed en højere dumpingmargen for det berørte selskab.

2. Eksportpris

(14) Eksportpriserne fastsattes på grundlag af de priser, der faktisk var betalt eller skulle betales for den vare, der solgtes til eksport til Fællesskabet, med fradrag af alle skatter, samt rabatter og afslag, der faktisk indrømmedes og havde direkte tilknytning til det pågældende salg.

3. Sammenligning

(15) Eksportpriserne sammenlignedes med den normale værdi på grundlag af hver enkelt transaktion og beregnet ab fabrik og i samme handelsled. Eksportpriserne justeredes for at tage hensyn til fragt og andre salgsomkostninger, der var indregnet i eksportprisen.

4. Dumpingmargen

(16) For Vitkovice a.s. konstateredes der en dumpingmargen på 34,3 % af eksportprisen, cif Fællesskabets grænse.

D. ERHVERVSGREN I FÆLLESSKABET

(17) Med henblik på at fastslå, om klagerne tegner sig for en betydelig del af den samlede fællesskabsproduktion af samme vare, anmodede Kommissionen, ligesom i den tidligere procedure vedrørende importen af samme vare, om og modtog oplysninger fra alle producenter i Fællesskabet.

(18) På grundlag af de modtagne oplysninger fastslog Kommissionen, at de klagende producenter i undersøgelsesperioden tegnede sig for næsten 100 % af den samlede produktion i Fællesskabet af den pågældende vare.

E. SKADE

(19) Det skal anføres, at Kommissionen i beslutning nr. 1751/94/EKSF allerede havde fastslået, at EF-erhvervsgrenen havde lidt væsentlig skade som følge af dumpingimport med oprindelse i Brasilien, Polen, Rusland og Ukraine. I den foreliggende procedure måtte det undersøges, om også dumpingimporten med oprindelse i Den Tjekkiske Republik har forvoldt væsentlig skade for EF-erhvervsgrenen.

(20) Det fremgik af undersøgelsen, at importørerne i Fællesskabet fra tidspunktet for offentliggørelsen af meddelelsen om indledning af en procedure i december 1992 var bekendt med antidumpingproceduren vedrørende importen af hæmatit råjern med oprindelse i Brasilien, Polen, Rusland og Ukraine og fra dette tidspunkt søgte alternative forsyningskilder i lande, der ikke var omfattet af proceduren.

Kommissionen undersøgte i den sammenhæng den vigtigste udvikling på fællesskabsmarkedet for hæmatit råjern mellem 1990 og udgangen af undersøgelsesperioden (marts 1994).

1. Forbrug i Fællesskabet, dumpingimportens omfang og markedsandel

(21) Udviklingsmønsteret for det synlige forbrug, dvs. EF-erhvervsgrenens salg på EF-markedet plus import fra alle tredjelande, viste, at forbruget faldt fra 1 035 334 tons i 1990 til 821 165 tons i 1991, holdt sig på samme niveau i 1992 (823 076 tons) og faldt yderligere til 685 886 tons i 1993, altså en nedgang på 34 % i den betragtede periode, hvorefter der var tale om en mindre stigning i undersøgelsesperioden, nemlig til 764 335 tons.

Denne nedgang i forbruget forklares ved lavkonjunkturen i bilindustrien, som er den største aftager af støbejernsprodukter, samt ved en delvis substituering af hæmatit råjern med skrot af høj kvalitet.

(22) Importen fra Den Tjekkiske Republik steg fra 0 tons i 1990 og 1991 til 4 316 tons i 1992, 15 871 tons i 1993 og 26 086 tons i undersøgelsesperioden, altså en stigning på 504 % mellem 1992 og undersøgelsesperioden.

Eurostat-tallene, som ligger til grund for disse resultater, sondrer ikke mellem importen fra Den Tjekkiske Republik og fra Den Slovakiske Republik indtil begyndelsen af 1993, men af de foreliggende oplysninger fremgår det, at der ikke er nogen producent i Den Slovakiske Republik, som sælger hæmatit råjern.

(23) Markedsandelen for importen fra Den Tjekkiske Republik øgedes fra 0 % i 1990 og 1991 til 0,5 % i 1992, 2,3 % i 1993, og 3,4 % i undersøgelsesperioden.

I de første tre måneder af 1994 importeredes der ca. 16 191 tons af den pågældende vare fra Den Tjekkiske Republik, svarende til en markedsandel på 6,4 % i denne periode.

2. Priserne på dumpingvarerne

(24) Af Eurostat-tallene fremgik det, at priserne, cif Fællesskabets grænse, for de pågældende varer, der importeredes fra Den Tjekkiske Republik, steg fra 115,38 ECU pr. ton i 1992 og 115,12 ECU pr. ton i 1993 til 130,03 ECU pr. ton i undersøgelsesperioden, men at de var lavere end importpriserne for samme vare fra Brasilien og Polen og lå på samme niveau som priserne på de russiske varer.

3. EF-erhvervsgrenens situation

a) Produktionen i Fællesskabet

(25) Produktionen i Fællesskabet af hæmatit råjern faldt fra 601 033 tons i 1990 til 506 960 tons i 1991, 410 431 tons i 1992, 292 940 tons i 1993 og 274 674 tons i undersøgelsesperioden. Denne dramatiske nedgang i produktionen forklares delvis ved det forhold, at flere EF-producenter indstillede produktionen af den pågældende vare mellem slutningen af 1991 og begyndelsen af 1994.

(26) Produktionen hos de EF-producenter, der fortsat fremstillede den pågældende vare ved udgangen af undersøgelsesperioden (marts 1994) faldt fra 440 894 tons i 1990 til 262 862 tons i undersøgelsesperioden, svarende til 40,4 %.

b) Kapacitetsudnyttelse

(27) EF-producenternes kapacitetsudnyttelse faldt fra 39,65 % i 1990 til 29,79 % i undersøgelsesperioden.

c) Udviklingen i lagerbeholdningerne

(28) Lagerbeholdningerne af hæmatit råjern ved årets udgang svingede i den betragtede periode; de faldt således fra 170 246 tons i 1990 til 159 088 tons i 1991, steg til 184 729 tons i 1992, faldt kraftigt til 54 264 tons i 1993 og til 43 540 tons ved udløbet af undersøgelsesperioden.

Denne nedgang i lagerbeholdningerne i løbet af hele den betragtede periode skal ses i sammenhæng med nedgangen i EF-producenternes produktion og kapacitetsudnyttelse, som skyldtes vanskelighederne på markedet for hæmatit råjern.

d) EF-erhvervsgrenens salg

(29) EF-erhvervsgrenens salg på EF-markedet faldt fra 521 960 tons i 1990 til 457 194 tons i 1991, 365 584 tons i 1992, 359 475 tons i 1993 og 300 049 tons i undersøgelsesperioden, svarende til en nedgang på 42,5 % i hele perioden.

e) EF-erhvervsgrenens markedsandel

(30) EF-erhvervsgrenens markedsandel faldt kraftigt, nemlig fra 50,4 % i 1990 til 39,26 % i undersøgelsesperioden og nåede helt ned på 27 % i første kvartal 1994.

f) EF-erhvervsgrenens priser

(31) Beregnet som vejede gennemsnit ab fabrik faldt EF-producenternes priser støt fra 186,64 ECU pr. ton i 1990 til 155,08 ECU pr. ton i undersøgelsesperioden trods en stigning i produktionsomkostningerne i løbet af samme periode.

g) Fortjeneste/tab

(32) EF-erhvervsgrenens tab øgedes fra 7 % af omsætningen i 1990 til 65,6 % i undersøgelsesperioden. Disse tal, og navnlig tallet for undersøgelsesperioden, afspejler den lave kapacitetsudnyttelsesgrad (jf. betragtning 25, 26 og 27) og også den kendsgerning, at det var for tidligt at vurdere virkningerne af de foranstaltninger, der var indført vedrørende importen af den pågældende vare med oprindelse i Brasilien, Polen, Rusland og Ukraine, da disse foranstaltninger kun var i kraft i de sidste tre måneder af undersøgelsesperioden for den foreliggende procedure.

h) Prissammenligning

(33) Dumpingvarerne solgtes til grossister i Fællesskabet, som havde betydelige lagerbeholdninger på det tidspunkt, hvor der indførtes foranstaltninger på importen af den pågældende vare med oprindelse i Brasilien, Polen, Rusland og Ukraine.

(34) Ifølge EF-importørernes besvarelser af de spørgeskemaer, som Kommissionen havde sendt til dem, tegnede disse sig for 15,5 % af den samlede import i undersøgelsesperioden. Svarene var imidlertid ikke tilstrækkeligt pålidelige til, at det var muligt at foretage en sammenligning på brugerplan.

(35) For derfor at fastslå, om der havde været tale om betydelige prisunderbud for dumpingvarerne ved sammenligning i samme handelsled, foretog Kommissionen en sammenlægning af prisen for dumpingvaren, cif Fællesskabets grænse (som den fremgår af Eurostat) og omkostningerne i forbindelse med håndtering, finansiering, oplagring samt administrations- og andre omkostninger på grundlag af de foreliggende oplysninger plus en rimelig fortjeneste til en lagerførende importør med henblik på at nå til samme handelsled for EF-producenternes salg.

(36) Det fremgik af en sammenligning mellem de justerede priser for dumpingvarerne og EF-producenternes priser, at der var tale om vejede gennemsnitlige prisunderbud i undersøgelsesperioden på 26,6 ECU pr. ton eller 14,3 %. Dette må anses for at være et minimum som udtryk for disse prisunderbud, eftersom en sammenligning baseret på den samarbejdende importørs salgspriser til den endelige bruger viste betydeligt højere prisunderbud.

4. Konklusion vedrørende skade

(37) På baggrund af ovenstående analyse fastslår Kommissionen, at der påføres den pågældende erhvervsgren i Fællesskabet væsentlig skade. I det væsentlige er situationen den samme som omhandlet i betragtning 40-47 i Kommissionens beslutning nr. 67/94/EKSF om indførelse af en midlertidig antidumpingtold som led i den foregående procedure (5) idet der er tale om betydelige tab af markedsandel, navnlig i undersøgelsesperioden, og en stadig udskydelse af prisforhøjelser, der ville være tilstrækkelige til at opveje stigningen i produktionsomkostningerne, hvilket har ført til en yderligere forringelse af de finansielle resultater og til lukning af produktionsanlæg.

5. Årsagssammenhæng

a) Virkningerne af dumpingimporten

(38) Med henblik på at vurdere virkningerne af dumpingimporten på EF-markedet og for at fastslå, i hvor vid udstrækning den bidrog til den skade, som EF-erhvervsgrenen har lidt, måtte Kommissionen tage i betragtning, at den havde gennemført en antidumpingundersøgelse vedrørende importen af hæmatit råjern fra Brasilien, Polen, Rusland og Ukraine, som resulterede i, at der indførtes midlertidig antidumpingtold i januar 1994 og endelig told i juli 1994.

(39) Som tidligere anført (betragtning 20) havde Fællesskabets importører kendskab til antidumpingproceduren vedrørende importen af den pågældende vare med oprindelse i ovennævnte lande, og de søgte aktivt alternative forsyningskilder. Den Tjekkiske Republik, som har faciliteter til fremstilling af hæmatit råjern og er nabo til Fællesskabet, var et oplagt alternativ for levering af den pågældende vare. Dette er baggrunden for stigningen i dette lands markedsandel fra 0 % i 1991 til 2,3 % i 1993.

(40) Fra januar 1994, da der indførtes midlertidig antidumpingtold på importen af hæmatit råjern med oprindelse i Brasilien, Polen, Rusland og Ukraine, kan der desuden iagttages en kraftig stigning i importen fra Den Tjekkiske Republik med i alt 16 191 tons i de første tre måneder af 1994 mod en samlet import på 15 871 tons i hele 1993.

(41) Med denne markante stigning i importen øgedes den tjekkiske markedsandel i Fællesskabet fra 2,3 % i 1993 til 3,4 % i undersøgelsesperioden og til 6,4 % i første kvartal 1994, medens fællesskabsproducenternes markedsandel faldt fra 52,4 % til 39,3 % og yderligere til 27,1 % i samme periode. Denne nedgang i EF-producenternes markedsandel faldt sammen med stigningen i markedsandelen for importen fra de lande, der er omfattet af den tidligere procedure, og fra Den Tjekkiske Republik. Det fremgår af undersøgelsen, at importen fra Den Tjekkiske Republik vandt sin markedsandel på bekostning af EF-erhvervsgrenen.

(42) Denne slående forøgelse af dumpingimportens markedsandel kunne finde sted, fordi importpriserne for den tjekkiske vare var væsentligt lavere end EF-producenternes priser. De vedvarende underbud i forhold til EF-erhvervsgrenens priser bidrog til de tydelige prisnedsættelser inden for denne erhvervsgren, som på trods af stigende omkostninger søgte at opretholde kapacitetsudnyttelse og markedsandel. Denne prisudvikling førte til uholdbare finansielle tab, og nogle EF-producenter, som allerede var svækkede af andre negative forhold, såsom faldende efterspørgsel og tidligere dumping, var ikke længere i stand til at modstå følgevirkningerne af dumpingimporten fra Den Tjekkiske Republik og indstillede produktionen af hæmatit råjern i løbet af den betragtede periode.

(43) Som konklusion kan det fastslås, at medens importen fra Den Tjekkiske Republik stadig steg og øgede sin markedsandel, var der tale om en meget kraftig nedgang i EF-erhvervsgrenens salg, markedsandel og fortjeneste i takt med de tjekkiske varers indtrængen på markedet efter indførelsen af midlertidig antidumpingtold på importen fra Brasilien, Polen, Rusland og Ukraine (jf. betragtning 29-32). Under disse omstændigheder anses dumpingimporten fra Den Tjekkiske Republik for at have bidraget til den væsentlige skade, der er påført EF-erhvervsgrenen.

b) Virkningerne af andre faktorer

(44) Kommissionen undersøgte, om den skade, som EF-erhvervsgrenen har lidt, kan være forårsaget af andre faktorer end dumpingimporten, idet det tages i betragtning, at importen fra Brasilien, Polen, Rusland og Ukraine har forvoldt væsentlig skade, og at de foranstaltninger, der indførtes i begyndelsen af 1994, ikke kan have afhjulpet situationen, eftersom de kun var i kraft i de sidste tre måneder af undersøgelsesperioden for nærværende procedure og ikke kunne hindre virkningerne af importørernes lageropbygning eller deres forsøg på at finde alternative forsyningskilder.

(45) Import fra Tyrkiet havde en vis indvirkning på EF-erhvervsgrenens situation i 1990, men er derefter stort set forsvundet fra markedet.

(46) Der var ikke tale om anden dumpingimport til Fællesskabet i den betragtede periode.

(47) Aktiviteten inden for hæmatit råjernindustrien er i betydeligt omfang bestemt af aktivitetsniveauet i bilindustrien. Tilbagegangen i bilproduktionen mellem 1990 og 1993 forklarer delvis nedgangen i forbruget af hæmatit råjern. Faldende efterspørgsel og anvendelsen af substituerende råmaterialer bidrog til nedgangen i forbruget af hæmatit råjern, men denne udvikling, som havde foranlediget EF-producenterne til at omstrukturere deres produktionsfaciliteter og nedskære kapaciteten, opvejedes rigeligt af følgevirkningerne for produktionen i Fællesskabet af dumpingimporten fra Den Tjekkiske Republik (jf. betragtning 42).

c) Konklusion vedrørende årsagssammenhængen

(48) Kommissionen fastslår, at uanset den skade, der ifølge det foreliggende er forårsaget af dumpingimporten med oprindelse i Brasilien, Polen, Rusland og Ukraine, og under hensyntagen til den faldende efterspørgsel efter den pågældende vare, har dumpingimporten fra Den Tjekkiske Republik særskilt betragtet forvoldt væsentlig skade for den pågældende erhvervsgren i Fællesskabet, navnlig på grund af de lave importpriser, importens tiltagende andel af EF-markedet på bekostning af EF-erhvervsgrenen samt den kendsgerning, at dumpingimporten har hindret EF-producenterne i at udnytte de foranstaltninger, der allerede var indført.

F. FÆLLESSKABETS INTERESSER

(49) Ved vurderingen af Fællesskabets interesser henviser Kommissionen til de undersøgelsesresultater, der er omhandlet i beslutning nr. 1751/94/EKSF, som fortsat er fuldt gyldige. I den foreliggende procedure må der tages hensyn til to grundlæggende forhold. Som også anført i den tidligere procedure er det for det første selve formålet med antidumpingforanstaltninger og grundlæggende i Fællesskabets almene interesse at hindre fordrejning af konkurrencen som følge af uredelig handelspraksis og at genskabe en situation med effektiv konkurrence på fællesskabsmarkedet. Træffes der for det andet ikke foranstaltninger i den foreliggende procedure, vil det forværre den allerede vanskelige situation, som fællesskabsproducenterne befinder sig i, og som indebærer alvorlig risiko for, at de ikke kan fortsætte deres virksomhed. Hvis den pågældende erhvervsgren nødsages til at indstille produktionen som følge af skadevoldende dumping, vil Fællesskabet blive helt afhængigt af import fra tredjelande. I den forbindelse er det allerede fastslået som led i den undersøgelse, der resulterede i indførelsen af foranstaltninger i den tidligere sag, at det er i Fællesskabets interesse at opretholde en levedygtig erhvervsgren i Fællesskabet for fremstilling for hæmatit råjern, eftersom en begrænsning af antallet af leverandører sandsynligvis vil føre til højere priser for den pågældende vare.

(50) Det pågældende eksportlands handelspraksis fordrejer konkurrencen på markedet for hæmatit råjern i Fællesskabet. Hvis der ikke indføres foranstaltninger til afhjælpning af denne fordrejning, vil det kunne føre til en yderligere forringelse af kapacitetsudnyttelsen i Fællesskabet, en forringelse, som ikke vil finde sted i en situation med redelig konkurrence.

(51) Det er ikke i Fællesskabets interesse at udsætte sig for en anklage for forskelsbehandling til fordel for den tjekkiske producent på bekostning af producenterne i Brasilien, Polen, Rusland og Ukraine.

(52) Hvad angår spørgsmålet om priser er Kommissionen opmærksom på, at antidumpingforanstaltninger kan øve indflydelse på de priser, der skal betales af de endelige brugere af den pågældende vare. Virkningen på prisen for varer, hvori hæmatit råjern indgår som en bestanddel, vil være minimal. I den henseende bør det bemærkes, at beslutning nr. 1751/94/EKSF udtrykkeligt åbner mulighed for, alt afhængig af udviklingen på markedet og virkningen heraf for den endelige bruger, at foretage en fornyet undersøgelse på et passende tidspunkt af antidumpingforanstaltningerne på importen af hæmatit råjern til Fællesskabet, herunder sådanne som måtte blive truffet som led i den foreliggende procedure.

(53) Under disse omstændigheder finder Kommissionen, at det af hensyn til Fællesskabets interesser er påkrævet at indføre beskyttelsesforanstaltninger mod dumpingimporten af hæmatit råjern fra Den Tjekkiske Republik.

G. ANTIDUMPINGTOLD

(54) Det er fastslået, at den pågældende dumpingimport har påført EF-erhvervsgrenen væsentlig skade, og at det er i Fællesskabets interesse at gribe ind, og de påtænkte foranstaltninger bør derfor være tilstrækkelige til at afhjælpe den skade, der er forårsaget af dumpingimporten.

(55) Da den skade, der er påført EF-erhvervsgrenen, kommer til udtryk i form af prisunderbud, nedgang i markedsandelen og forringelse af rentabiliteten, bør den pågældende skade afhjælpes på grundlag af foranstaltninger, der gør det muligt for den pågældende erhvervsgren at opnå de kommercielle og finansielle resultater, som den har været hindret i at opnå som følge af dumpingimporten. For at nå dette mål må priserne på de importerede varer med oprindelse i Den Tjekkiske Republik forhøjes i overensstemmelse hermed.

(56) Som led i den tidligere undersøgelse, som resulterede i indførelsen af antidumpingtold på importen af hæmatit råjern med oprindelse i Brasilien, Polen, Rusland og Ukraine, fastsatte Kommissionen det prisniveau, der ville indebære, at den pågældende import ikke længere ville påføre EF-erhvervsgrenen skade. Beregningen var i den forbindelse baseret på oplysninger fra EF-erhvervsgrenen om normale produktionsomkostninger. Disse produktionsomkostninger forhøjedes med en fortjeneste på 5 % af omsætningen, idet en sådan fortjenstmargen ansås for rimelig under de gældende markedsvilkår.

(57) I princippet bør den samme metode anvendes i den foreliggende undersøgelse, men med en ajourføring af produktionsomkostningerne til undersøgelsesperioden.

Det skal imidlertid erindres, at der i undersøgelsesperioden for den foreliggende procedure var tale om en forholdsvis lav produktion og kapacitetsudnyttelse i Fællesskabet for den pågældende vare (jf. betragtning 25 og 27), og en stor del af EF-producenternes salg i denne periode hidrørte fra lager og ikke fra produktion (jf. betragtning 28 og 29). EF-erhvervsgrenens produktionsomkostninger ansås følgelig for at være uforholdsmæssigt høje og derfor ikke repræsentative under normale økonomiske vilkår. Det prisniveau, der ville indebære, at importen af hæmatit råjern med oprindelse i Den Tjekkiske Republik ikke længere ville påføre EF-erhvervsgrenen væsentlig skade, beregnedes derfor på grundlag af EF-producenternes produktionsomkostninger, som fastlagt i den tidligere procedure, jf. betragtning 56. Dette prisniveau, hvori er indregnet den samme rimelige fortjeneste på 5 %, er lidt højere end det, der fremkommer som resultat af en justering af eksportprisen med den konstaterede underbudsmargen (jf. betragtning 36), og dette skyldes de meget lave priser og de deraf følgende tab for EF-erhvervsgrenen i undersøgelsesperioden.

(58) I denne særlige sag er det for at sikre, at en told kan afhjælpe dumpingimportens skadelige virkninger, efter Kommissionens opfattelse, nødvendigt at forhøje importprisen til et niveau, der gør det muligt for EF-producenterne at opnå dækning for normale produktionsomkostninger og en rimelig fortjeneste.

(59) Kommissionen finder derfor, at tolden bør fastsættes til forskellen mellem mindsteprisen på 149 ECU pr. ton (cif, ufortoldet) og den angivne toldværdi i alle de tilfælde, hvor den angivne toldværdi er lavere end mindsteprisen. En told baseret på dette prisniveau er tilstrækkelig til at afhjælpe den skade, der er påført EF-erhvervsgrenen.

(60) I overensstemmelse med artikel 13, stk. 3, i beslutning nr. 2424/88/EKSF begrænses en variabel told fastsat på grundlag af ovennævnte mindstepris til det niveau, der er tilstrækkeligt til at afhjælpe den forvoldte skade, og en sådan told er lavere end den fastlagte dumpingmargen.

(61) I betragtning af den udvikling, der kan forventes at finde sted i markedssituationen for den pågældende vare, og Fællesskabets interesse i at sikre de endelige brugeres konkurrencedygtighed, må det, som det var tilfældet i den tidligere procedure, anses for påkrævet nøje at følge udviklingen og være opmærksom på eventuelle negative virkninger for sådanne endelige brugere og fastsætte, at der i overensstemmelse med artikel 14 i beslutning nr. 2424/88/EKSF vil blive iværksat en fornyet undersøgelse på ethvert tidspunkt, der måtte anses for passende.

(62) For at gøre det lettere ved først givne lejlighed at indlede en fornyet undersøgelse af de foranstaltninger, der indføres, hvis omstændighederne skulle gøre det påkrævet, vil Kommissionen i dette særlige tilfælde direkte indføre endelige foranstaltninger.

H. TILSAGN

a) Procedure

(63) Inden Kommissionen nåede til sine endelige konklusioner vedrørende dumping og skade i den foreliggende sag underrettede den interesserede parter om resultaterne af sin undersøgelse. Da Kommissionen ikke modtog bemærkninger fra den berørte eksportør, fastslog den, at den pågældende vare med oprindelse i Den Tjekkiske Republik var blevet indført til dumpingpriser, hvorved der var forvoldt væsentlig skade for den pågældende erhvervsgren i Fællesskabet, og at det var i Fællesskabets interesse at indføre beskyttelsesforanstaltninger. Den pågældende eksportør afgav derefter et tilsagn i overensstemmelse med artikel 10, stk. 2, litra b), i beslutning nr. 2424/88/EKSF.

(64) Dette tilsagn vil have til følge, at dumpingimportens skadelige virkninger afhjælpes. Kommissionen erindrer i den forbindelse om, at de vigtigste faktorer i den skade, der skyldes dumpingimporten, var den kraftige stigning i de importerede mængder og de betydelige prisunderbud. Kommissionen er endvidere af den opfattelse, at det vil være muligt at kontrollere, om tilsagnet overholdes. Kommissionen finder derfor, at den tjekkiske eksporterende producents tilsagn kan godtages, og at undersøgelsen vedrørende dette selskab kan afsluttes.

b) Indførelse af antidumpingtold i tilfælde af misligholdelse af tilsagnet

(65) Kommissionen skal anføre, at der i tilfælde af misligholdelse af tilsagnet omgående kan indføres antidumpingtold på grundlag af de faktiske omstændigheder, der er fastlagt som led i den foreliggende undersøgelse, og uden at der gennemføres en ny undersøgelse vedrørende dumping og den deraf følgende skade.

(66) Uanset godtagelsen af nævnte tilsagn bør der for at hindre omgåelse af antidumpingforanstaltningerne indføres en resttold på importen af den pågældende vare med oprindelse i Den Tjekkiske Republik -

VEDTAGET FØLGENDE BESLUTNING:

Artikel 1

1. Der indføres en endelig antidumpingtold på importen til Fællesskabet af hæmatit råjern, henhørende under KN-kode 7201 10 19 og med oprindelse i Den Tjekkiske Republik, dog med undtagelse af import af den pågældende vare, som faktureres direkte fra Den Tjekkiske Republik til en uafhængig importør af:

Vitkovice a.s., Vitkovice - Divize Hute, Ostrava

(Taric-tillægskode: 8875).

2. Tolden fastsættes til forskellen mellem en mindstepris på 149 ECU pr. ton og den anerkendte toldværdi (frit Fællesskabets grænse) i alle de tilfælde, hvor denne toldværdi er lavere end mindsteprisen.

3. Med henblik på beregning af den told, der skal betales, omregnes mindsteprisen til den relevante nationale valuta på grundlag af en vekselkurs, der fastsættes på samme måde som den vekselkurs, der anvendtes til beregning af toldværdien.

Artikel 2

De tilsagn, der er afgivet af Vitkovice a.s. i forbindelse med antidumpingproceduren vedrørende importen til Fællesskabet af hæmatit råjern med oprindelse i Den Tjekkiske Republik, godtages.

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Denne beslutning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 15. januar 1996.

På Kommissionens vegne

Leon BRITTAN

Næstformand

(1) EFT nr. L 209 af 2. 8. 1988, s. 18.

(2) EFT nr. L 182 af 16. 7. 1994, s. 37.

(3) EFT nr. C 139 af 21. 5. 1994, s. 7.

(4) Indstillede produktionen i begyndelsen af 1994.

(5) EFT nr. L 12 af 15. 1. 1994, s. 5.